ทิสโก้ประเมิน TWZ – W1ไม่น่าสนใจ
นักวิเคราะห์บล.ทิสโก้ ประเมิน TWZ &#8211; W1 ที่จะเข้าซื้อขายในตลาดหุ้นไทยพรุ่งนี้ไม่น่าสนใจ เพราะยังไม่มีการเติบโตของผลประกอบการ
14 มิ.ย. 2553

นักวิเคราะห์บล.ทิสโก้ ประเมิน TWZ – W1 ที่จะเข้าซื้อขายในตลาดหุ้นไทยพรุ่งนี้ไม่น่าสนใจ เพราะยังไม่มีการเติบโตของผลประกอบการ
ใบสำคัญแสดงสิทธิ#1 บมจ.ทีดับบลิวแซด คอร์ปอเรชั่น( TWZ-W1 )จะเริ่มซื้อขายวันพรุ่งนี้ (15มิ.ย.2553)บริษัทเป็นผู้จำหน่ายอุปกรณ์สื่อสารโทรคมนาคม ซึ่งประกอบด้วย โทรศัพท์เคลื่อนที่  ซิมการ์ดบัตรเติมเงิน และอุปกรณ์เสริมต่างๆ
นักวิเคราะห์บริษัทหลักทรัพย์(บล.)ทิสโก้มองว่าแนวโน้มการเติบโตของผลประกอบการของบริษัทอย่างมีนัยสำคัญ จะยังไม่เกิดขึ้น ตราบใดที่ยังไม่มีการออกใบอนุญาตระบบ 3G  ทั้งนี้ ตามแผนงานที่คณะกรรมการกิจการโทรคมนาคมแห่งชาติ (กทช.) วางไว้ คาดว่าจะสามารถออกใบอนุญาต 3G ได้ภายในเดือน ก.ย. 
ดังนั้น คาดว่าการเปลี่ยนโทรศัพท์เคลื่อนที่ของผู้บริโภค เพื่อรองรับการใช้ระบบ 3G ดังกล่าวจะเริ่มขึ้นอย่างเร็วที่สุดในช่วงต้นปีหน้า ทำให้ผลดีต่อผลประกอบการของบริษัท จากแนวโน้มการเปลี่ยนแปลงโทรศัพท์เคลื่อนที่รองรับระบบ 3G ไม่ทันอายุของใบสำคัญฯ ที่สั้นเพียง 1 ปี เพราะฉะนั้นจึงมอง TWZ-W1 มีความน่าสนใจน้อย
จากราคาปิดหุ้นแม่ที่ 0.95 บาท (11/06/53) เราประเมินมูลค่า TWZ-W1 ที่เหมาะสมอยู่ที่ 0.11 บาท/หน่วย คิดเป็น All-in Premium 6.8%  ด้านต้นทุนของผู้ถือ TWZ-W1 จะอยู่ประมาณ 0.08 บาท/หน่วย ซึ่งมาจากส่วนต่างราคาหุ้นแม่ก่อนและหลังขึ้นเครื่องหมาย XW ที่ 1.10 บาท และ 1.08 บาท ตามลำดับ หลังจากนั้นคูณด้วย 4 เนื่องจากเป็นการให้สิทธิ XW 4 : 1 ( [1.10-1.08] * 4 )